b'\n_START_ARTICLE_\nEurope\n_START_SECTION_\nZgodnje obdobje (1979\xe2\x80\x931985)\n_START_PARAGRAPH_\nZa\xc4\x8detki skupine segajo v leto 1979, ko so v predmestju Stockholma, v kraju Upplands-V\xc3\xa4sby pevec Joey Tempest, kitarist John Norum, bobnar Tony Reno in basist Peter Olsson ustanovili skupino Force. \xc2\xbbUstanovili smo skupino Force in preigravali uspe\xc5\xa1nice na\xc5\xa1ih idolov, v \xc5\xbeelji, da bi izpilili svoje glasbeno znanje in se nau\xc4\x8dili obvladati svoje instrumente, kot pa\xc4\x8d to po\xc4\x8dno vse mlade skupine,\xc2\xab\xc2\xa0se spominja Tempest. \xc2\xbbPotem sem nekega dne predlagal, da bi morali za\xc4\x8deti ustvarjati svojo glasbo. Nih\xc4\x8de od fantov ni imel idej; pa sem v studio prinesel svoje in tako je vsa stvar stekla v pravo smer.\xc2\xab_NEWLINE_Svoje prve demo posnetke so fantje po\xc5\xa1iljali na razli\xc4\x8dne zalo\xc5\xbebe, a od tam dobivali odgovor, naj se ostri\xc5\xbeejo in naj raje pi\xc5\xa1ejo besedila v \xc5\xa1vedskem jeziku, \xc4\x8de \xc5\xbeelijo uspeti. Dve leti kasneje je Peter Olsson zapustil skupino, nadomestil ga je John Leven. Nekaj mesecev zatem se je Leven pridru\xc5\xbeil skupini Yngwieja Malmsteena, imenovani The Rising Force, basist iz te skupine, Marcel Jacob pa je vstopil v Force. Zaradi sporov med Malmsteenom in Levenom sta basista kmalu znova zamenjala mesti._NEWLINE_Leta 1982 je Tempestovo tedanje dekle prijavilo skupino Force na tekmovanje \xc5\xa1e neuveljavljenih rock skupin ROCK SM. Med 4000 skupinami so zasedli prvo mesto s skladbama \xc2\xbbIn the future to come\xc2\xab\xc2\xa0 in \xc2\xbbThe king will return\xc2\xab. Neposredno pred nastopom je skupina spremenila ime v EUROPE in si z zmago prislu\xc5\xbeila snemanje in izdajo istoimenskega prvenca. Dve leti kasneje je iz\xc5\xa1el \xc5\xa1e drugi studijski album, \xc2\xbbWings of tomorrow\xc2\xab. Single s tega albuma z naslovom \xc2\xbbOpen your heart\xc2\xab\xc2\xa0je vzbudil zanimanje zalo\xc5\xbebe CBS Records, ki je skupini ponudila v podpis prvo mednarodno pogodbo. \xc2\xbbMenim, da je bila Wings of Tomorrow ena najpomembnej\xc5\xa1ih plo\xc5\xa1\xc4\x8d za na\xc5\xa1o skupino. Pisanje pesmi nam je \xc5\xa1lo od rok vedno bolje\xc2\xab\xc2\xa0pove Tempest. \xc2\xbbTudi John je za\xc4\x8del dosegati vrhunsko kvaliteto igranja na svoji kitari. To je bilo za skupino res dobro obdobje.\xc2\xab\xc2\xa0V tem \xc4\x8dasu se je skupini na klaviaturah pridru\xc5\xbeil Mic Michaelli, sprva le na koncertih, kasneje pa kot redni \xc4\x8dlan. Isto\xc4\x8dasno je bil iz skupine zaradi nezanimanja in izpu\xc5\xa1\xc4\x8danja vaj odpu\xc5\xa1\xc4\x8den Tony Reno, ki ga je nadomestil Ian Haugland._NEWLINE_Leta 1985 je skupina izdala soundtrack za film \xc2\xbbOn the Loose\xc2\xab, ki jim je prinesla nov hit z naslovom \xc2\xbbRock the night\xc2\xab. Nekaj mesecev kasneje je bil Joey povabljen, da napi\xc5\xa1e pesem za dobrodelni projekt \xc2\xbbSwedish Metal Aid\xc2\xab\xc2\xa0- v njem  so sodelovale vse najve\xc4\x8dje zvezde tedanje \xc5\xa1vedske rock in metal scene. Naslov pesmi je \xc2\xbbGive a helping hand\xc2\xab\xc2\xa0in zaslu\xc5\xbeek od prodaje singla, ki ga je sproduciral kitarist Kee Marcello iz skupine Easy Action, je bil namenjen \xc5\xbertvam lakote v Etiopiji.\n_START_SECTION_\nLeta svetovne slave (1985\xe2\x80\x931992)\n_START_PARAGRAPH_\nV septembru leta 1985 je skupina EUROPE dobila ekskluzivno povabilo k sodelovanju pri zalo\xc5\xbebi Epic Records. Zalo\xc5\xbeba jim je omogo\xc4\x8dila snemanje tretje studijske plo\xc5\xa1\xc4\x8de pod taktirko producenta skupine Journey, Kevina Elsona. Rezultat trdega dela je bila The Final Countdown, plo\xc5\xa1\xc4\x8da, ki je skupino ponesla na vrh svetovne rock scene in ki je bila v Ameriki trikrat prodana v platinasti nakladi. Naslovna skladba, ki bazira na klaviaturnem riffu, ki ga je Joey Tempest ustvaril in zapisal \xc5\xbee leta 1982 je dosegla prva mesta v 25 dr\xc5\xbeavah po vsem svetu in obnorela celotno generacijo. Ve\xc4\x8dji hiti s tega albuma so \xc5\xa1e \xc2\xbbRock the Night\xc2\xab, \xc2\xbbCherokee\xc2\xab\xc2\xa0in balada \xc2\xbbCarrie\xc2\xab._NEWLINE_Nezadovoljen zaradi klaviaturske orientiranosti albuma in zasi\xc4\x8den s komercialnimi nastopi po TV-studiih je skupino v novembru istega leta zapustil kitarist John Norum. \xc2\xbbStvari v skupini so se razvijale v napa\xc4\x8dno smer. Postali smo glamurozni najstni\xc5\xa1ki idoli. Ni mi bil v\xc5\xa1e\xc4\x8d ves ta komercialni cirkus, klaviature, ki so namesto kitar prevladovale v na\xc5\xa1ih pesmih, oprijeto usnje in trajne. \xc5\xbdelel sem si ve\xc4\x8d igrati v \xc5\xbeivo, delati tr\xc5\xa1o glasbo z ve\xc4\x8d kitarskega zvoka, na\xc5\xa1e pesmi pa so bile \xc4\x8dedalje bolj polne klaviatur\xc2\xab, je svojo odlo\xc4\x8ditev pokomentiral Norum. \xc2\xbbOdlo\xc4\x8dil sem se, da odidem in nadaljujem sam, na na\xc4\x8din, ki mi ustreza.\xc2\xab_NEWLINE_Na pro\xc5\xa1njo skupine je na vrhuncu njene slave Noruma zamenjal Kee Marcello. Z novim kitaristom se je skupina naslednje leto podala na svojo prvo turnejo po ZDA._NEWLINE_Leta 1988 je skupina EUROPE izdala naslednji album z naslovom \xc2\xbbOut of this world. Najve\xc4\x8dji hit s te plo\xc5\xa1\xc4\x8de je \xc2\xbbSuperstitious\xc2\xab\xc2\xa0, ki je tudi zadnja pesem te skupine, ki se je \xc5\xa1e uvrstila na ameri\xc5\xa1ko lestvico Bilboard. Sledila je nova turneja, najodmevnej\xc5\xa1i na njej je bil nastop na festivalu National Bowl na Milton Keynesu, skupaj s skupinami Skid Row, Bon Jovi in Vixen._NEWLINE_Septembra 1989 so Europe nastopili v klubu Whisky-a-go-go, zakrinkani pod imenom Le Baron Boys. To ime se je kasneje prijelo neuradnega albuma, na katerem so zbrani demo posnetki iz let 1989 in 1990._NEWLINE_Dve leti kasneje je bil izdan naslednji studijski album \xc2\xbbPrisoners in Paradise\xc2\xab, ki pa zaradi prodora novih smernic grungea ni dobilo dobrega odziva pri glasbenih kritikih. Vseeno so prodrli na angle\xc5\xa1ke lestvice s skladbo \xc2\xbbI\'ll Cry for you\xc2\xab\xc2\xa0in na novoletni ve\xc4\x8der v Tokiu pri\xc4\x8deli novo turnejo, poleg njih so na tem koncertu nastopili \xc5\xa1e Metallica, Thunder in Tesla. Koncert se je imenoval Final Countdown 91._NEWLINE_Po desetih letih skupnega \xc5\xbeivljenja, snemanja in turnej so se po koncu turneje leta 1992 Europe odlo\xc4\x8dili za premor. \xc2\xbbV avtobusu na poti domov je stekel pogovor o prihodnosti,\xc2\xab, se spominja Tempest, \xc2\xbb\xc4\x8cutili smo da bi se morali za nekaj \xc4\x8dasa ustaliti in se spo\xc4\x8diti. In jaz sem \xc5\xbee resno razmi\xc5\xa1ljal o snemanju samostojnega albuma.\xc2\xab\xc2\xa0 Joey Tempest in Kee Marcello sta potem v kratkem izdala solo albuma, ostali \xc4\x8dlani so se anga\xc5\xbeirali v drugih skupinah, zato je zalo\xc5\xbeba Epic kmalu prekinila njihovo pogodbo.\n_START_SECTION_\nPonovna zdru\xc5\xbeitev (od 2003)\n_START_PARAGRAPH_\nPogovori o ponovni zdru\xc5\xbeitvi so se med \xc4\x8dlani za\xc4\x8deli \xc5\xbee v letu 1998. \xc2\xbbMic in Ian sta me obiskala na Irskem\xc2\xab, pripoveduje Tempest, \xc2\xbbin ravno takrat je iz Los Angelesa po telefonu klical John Norum. Bili smo si enotni, da je morda zdaj pravi \xc4\x8das, da za\xc4\x8dnemo znova.\xc2\xab\xc2\xa0 Europe so bili povabljeni, da nastopijo na koncertu v Stockholmu, ki naj bi proslavil vstop v novo tiso\xc4\x8dletje. To je bil prvi in do sedaj edini koncert, na katerem so  nastopili z obema kitaristoma; oba sta namre\xc4\x8d sprejela povabilo na nastop. Odigrali so pesmi \xc2\xbbRock the night\xc2\xab\xc2\xa0in\xc2\xa0\xc2\xbbThe final countdown\xc2\xab._NEWLINE_Po milenijskem koncertu so se raz\xc5\xa1irile govorice o ponovni zdru\xc5\xbeitvi skupine; 2.oktobra 2003 so jo objavili tudi uradno, skupaj z na\xc4\x8drti za novi album in turnejo. Skupina od takrat nastopa v postavi iz \xc4\x8dasov albuma\xc2\xa0\xc2\xbbThe final countdown\xc2\xab\xc2\xa0z Johnom Norumom na kitari. Kee Marcello se je sodelovanju odpovedal zaradi druga\xc4\x8dnih glasbenih interesov od tistih, ki so jih za svojo prihodnost gojili Europe._NEWLINE_Ustvarjanje albuma \xc2\xbbStart from the dark\xc2\xab\xc2\xa0se je za\xc4\x8delo v za\xc4\x8detku leta 2003. \xc2\xbb\xc5\xbdeleli smo si premik naprej, \xc5\xbeeleli smo ne le znova nastopati skupaj, pa\xc4\x8d pa tudi snemati sve\xc5\xbeo glasbo.\xc2\xab\xc2\xa0pove Tempest. Poleti leta 2004 so se Europe podali na turnejo po vidnej\xc5\xa1ih festivalih evropskih dr\xc5\xbeav. Igrali so prete\xc5\xbeno stare hite, predstavili pa so tudi naslovno skladbo s prihajajo\xc4\x8dega albuma._NEWLINE_Album \xc2\xbbStart from the dark\xc2\xab\xc2\xa0je ugledal lu\xc4\x8d sveta 22. september 2004. Glasba na njem je tr\xc5\xa1a, zvok pa sodobnej\xc5\xa1i, kot na prej\xc5\xa1njih. \xc2\xbb\xc5\xbdeleli smo ustvariti sve\xc5\xbe zvok, manj melodi\xc4\x8den, bolj vpet v sodobne smernice.\xc2\xab\xc2\xa0je o njem povedal Tempest. \xc2\xbbNismo \xc5\xbeeleli klasi\xc4\x8dnega albuma iz 80-ih, \xc5\xbeeleli smo za\xc4\x8deti na novo.\xc2\xab\xc2\xa0Album je bil kasneje po svetu prodan v 600.000 izvodih._NEWLINE_Svoj sedmi album, \xc2\xbbSecret Society\xc2\xab\xc2\xa0je sku\xc5\xa1pina EUROPE izdala 26. Oktobra 2006. \xc2\xbbMenim, da je to ena najmo\xc4\x8dnej\xc5\xa1ih plo\xc5\xa1\xc4\x8d, kar smo jih posneli do zdaj.\xc2\xab,je o njem izjavil Tempest.\xc2\xa0\xc2\xbb Album Start From the Dark je precej surov; za nas je kot drugi debi. Z albumom Secret Society pa smo oblikovali svoj pravi novi slog in ga postavili na vi\xc5\xa1ji nivo."_NEWLINE_V septembru 2008 so Europe v dvorani Nalen v Stockholmu odigrali polakusti\xc4\x8dni koncert Almost Unplugged, ki je bil prvi koncert te skupine z neposrednim prenosom na medmre\xc5\xbeju. Nastopili so s komornim kvartetom in odigrali cel spekter predelav svojih pesmi, poleg tega pa tudi nekaj uspe\xc5\xa1nic skupin, ki so imele najve\xc4\x8dji vpliv na njihovo ustvarjanje: Pink Floyd, UFO, Led Zeppelin in Thin Lizzy. Koncert je bil 17. septembra 2008 izdan na cd-ju, 19. avgusta 2009 pa \xc5\xa1e na dvd- ju._NEWLINE_Osmi album skupine Europe, \xc2\xbbLast look at eden\xc2\xab\xc2\xa0je iz\xc5\xa1el 9.septembra 2009. Skupina ga je opisala kot moderni retro rock album.\xc2\xa0\xc2\xbb Tokrat smo preizku\xc5\xa1ali nove vibracije, druga\xc4\x8dne sloge. Precej pesmi na albumu je napisanih v stilu rock klasik s konca 70-ih let, ki pa smo ga predelali in postavili v sedanji \xc4\x8das.\xc2\xab\xc2\xa0Drugi single \xc2\xbbNew love in town\xc2\xab\xc2\xa0je bil izdan tudi v digitalni obliki in ga je mogo\xc4\x8de legalno nalo\xc5\xbeiti z medmre\xc5\xbeja._NEWLINE_V enem od naslednjih intervjujev je Joey Tempest spregovoril o prihodnosti skupine in napovedal izid naslednje plo\xc5\xa1\xc4\x8de \xc5\xbee v letu 2011:\xc2\xa0\xc2\xbb \xc5\xa0e naprej bomo delali v enakem tempu kot do zdaj. Verjetno bomo naslednji album izdali v letu 2011, v letu 2012 pa na\xc4\x8drtujemo turnejo. V naslednjih petih letih naj bi skupina Europe posnela \xc5\xa1e 2 albuma, zaklju\xc4\x8dila 2 turneji in utrdila svoj sloves v dolo\xc4\x8denih delih sveta.\xc2\xab_NEWLINE_6.avgusta 2011 so Europe nastopili na slovesnosti ob zaklju\xc4\x8dku 22. Skavtskega jamboreeja v Rinkabyju na \xc5\xa0vedskem; prisotna sta bila tudi \xc5\xa1vedski kralj Carl XVI. Gustav in kraljica Silvia._NEWLINE_2. julija 2011 so Europe sporo\xc4\x8dili, da bodo naslednji, deveti studijski album snemali s producentom Kevinom Shirleyem. 3.oktobra2011 so pri\xc4\x8deli s snemanjem, 24.januarja so sporo\xc4\x8dili naslov albuma, \xc2\xbbBag of Bones\xc2\xab, kmalu za tem je bil album izdan: 18.aprila na Japonskem in 25. aprila \xc5\xa1e na \xc5\xa0vedskem. Ta album je 4. maja dosegel drugo mesto na \xc5\xa1vedski prodajni lestvici, 12. julija pa dosegel celo zlato naklado._NEWLINE_13. junija leta 2013 so Europe na Sweden Rock festivalu odigrali najdalj\xc5\xa1i koncert v svoji karieri in s tem obele\xc5\xbeili 30. obletnico svojega delovanja. Koncert so posneli in ga ob svoji 30. obletnici izdali na dvojnem CD, DVD in Blu- Ray v oktobru leta 2013._NEWLINE_V oktobru leta 2014 so se znova zaprli v studio in v za\xc4\x8detku decembra javnosti predstavili naslovnico in seznam skladb za novi, deseti studijski album War of kings. Album je izsel 2.marca 2015,v okviru promocijske turneje pa so Europe 17.julija istega leta prvikrat v svoji karieri nastopili na slovenskih tleh in sicer na festivalu Pivo in cvetje v Laskem. Ob koncu leta 2016 so fantje spektakularno obele\xc5\xbeili 30.obletnico izida albuma The final countdown s turnejo po ve\xc4\x8djih evropskih prestolnicah,na kateri so izvajali albuma The final countdown in War of Kings v celoti. Koncert v Londonu je bil posnet in izdan 4.8.2017 na dvd nosilcu z naslovom The Final Countdown 30th Anniversary Show. Spomladi so posneli svoj enajsti studijski album, ki bo iz\xc5\xa1el oktobra pod naslovom Walk The Earth. .'